open-index/open-wikipedia-markdown huggingface dataset:
Kjøkøy

**Kjøkøy** er ei øy i Fredrikstad kommune. 

Øya ligger sørøst for Kråkerøy og grenser til Hvaler kommune. Øya har 214 innbyggere (2001) og dekker et areal på 1,52 km<sup><small>2</small></sup>. Høsten 2013 ble det funnet en hodeskalle ved øyas vannkant som viste seg å være fra folkevandringstiden, dvs fra perioden 420-570 e.Kr.

Bakgrunnen for øyas navn er usikkert, og kan både henvise til *kjøk* (kjøkken) eller være avledet av en skipper med navn Kjøg, som bodde her på 1600-tallet.

På øya finnes Kjøkøy fort, som ble bygget under andre verdenskrig av den tyske okkupasjonsmakten og var i aktiv tjeneste i det norske forsvaret frem til slutten av 1980-tallet. Kjøkøy fort ble i 1993 besluttet nedlagt, men Heimevernet fortsatte å bruke området frem til år 2008 da Fredrikstad kommune overtok området som i dag benyttes av Pynten skole. Den resterende delen av det gamle fortområdet er blitt omgjort til et friområde. 

## Eksterne lenker
Industriland

**Industriland** eller **i-land** er en betegnelse på land med sterk økonomi, høy levestandard og høyt bruttonasjonalprodukt (BNP) pr. innbygger. Det er ingen samlet, avklart definisjon på hva et i-land er. Begrepet «brukes vanligvis om land som kjennetegnes ved at de har relativt høy inntekt per innbygger, målt i bruttonasjonalprodukt, og en produktiv industrisektor.»

Mange av industrilandene i vesten er organisert i OECD. I-landene ble tidligere omtalt som «den første verden», i motsetning til «den tredje verden». Begrepet «den andre verden» ble brukt for å beskrive kommunistland under den kalde krigen.

Forskjellige observatører og teoretikere ser forskjellige grunner for hvorfor noen land, og ikke andre, oppnår en høyere økonomisk utvikling. Mange hevder at økonomisk utvikling krever en kombinasjon av representativ regjering (eller demokrati), en markedsøkonomisk økonomisk modell, og fravær av korrupsjon. Andre hevder at rike land ble rike ved å utnytte fattige land gjennom imperialisme og kolonisering, og idag gjennom globalisering.

## Se også
*Utviklingsland
*Human Development Index
*Vesten
*G7-landene (og G8)
* BRICS-landene
* De fire asiatiske tigrene og tigerøkonomi
## Referanser


## Eksterne lenker

* Countries and Economies; flere grupperinger av land etter ulike kriterier; Verdensbanken
* Guide to Country Comparisons CIA World Factbook
* Fattigdom; FN-Sambandet
* Country Composition of WEO Groups; IMF
Muhammed Ali Rajai

**Muhammed Ali Rajai** (1933–1981) var den andre valgte president i Iran, etter å ha vært statsminister under Abolhassan Bani-Sadr. Han var også utenriksminister i fem måneder (11. mars 1981&ndash;15. august 1981), mens han var statsminister. 

## Liv og virke
### Bakgrunn
Rajais far var en butikkeier ved navn Abdulsamad. Han døde da gutten var fire år gammel. Rajai vokste opp i Qazvin og flyttet til Teheran sent i 1940-årene.

### Politisk virke
Rajai virket fra han var sytten eller atten år gammel først i flyvåpenet, der han deltok i en underjordisk gruppe som strebet etter å styrte sjahen av Iran. Av den grunn satt han i fengsel flere ganger. 

I 1959 tok han slutteksamen fra Tarbiat Moallem-universitet med en grad i pedagogikk og utdannelse. Han arbeidet deretter som matematikklærer.

### Etter revolusjonen
Han var en sterk tilhenger av den iranske revolusjonen i 1979 og var leder i bevegelsen for å rense iranske universiteter for amerikansk og europeisk innflytelse, som senere ble kalt *kulturrevolusjonen*, oppkalt etter det kinesiske sosialistiske styrets utrenskning av opposisjonelle og ødeleggelse av Folkerepublikken Kinas kultur mellom 1966 og 1969. 

Han var først undervisningsminister. Deretter steg han raskt i gradene og ble statsminister i august 1980, under president Abolhassan Banisadr. Rajai representerte Det islamske republikanske parti, som hadde en majoritet av plassene i parlamentet. Rajai havnet snart i konflikt med Banisadr, som nektet å godkjenne de ministre som var blitt nominerte av Rajai. Ayatollah Ruhollah Khomeini forsøkte til å begynne med å megle mellom Rajai og Banisadr, men i mai 1981 rettet Khomeini skarp kritikk mot Banisadr, og den 21. juni 1981 stemte Irans parlament for å avsette presidenten. 

Drøyt tretti personer ble henrettet de følgende dagene for oppvigleri. Videre ble Irans nest mektigste mann, ayatollah Mohammad Beheshti, drept, sammen med 72 politikere i et bombeanslag den 28. juni ved det statsbærende partis hovedkontor. 

Rajai ble den 9. juli nominert til presidentkandidat for Det islamske republikanske parti, og ble valgt til president den 24. juli. På valgdagen ble flere personer drept, og drøyt 60 personer i opposisjonen ble arrestert. Til statsminister nominerte Rajai Mohammed Javad Bahonar. I august ble det henrettet omkring 700 personer, de fleste anklaget for å være kontrarevolusjonære.

Etter å ha vært president i noen få uker, ble han myrdet sammen med  statsminister Muhammed Javad Bahona og noen andre medlemmer av regjeringen. Ingen grupper påtok seg ansvaret for anslaget, men iranske myndigheter hevdet Folkets mujahedin sto bak.

## Referanser
Kompetansesenter for IT i helse- og sosialsektoren

**Kompetansesenter for IT i helse- og sosialsektoren AS** (**KITH**) var et norsk aksjeselskap eid av Helse- og omsorgsdepartementet, Arbeids- og inkluderingsdepartementet og KS. KITHs oppgaver omfattet blant annet å utvikle informasjonsteknologi for helse- og sosialsektoren.

KITH hadde ca. 30 ansatte og hovedkontor i Trondheim og avdelingskontor i Oslo. KITH arrangerte sammen med Norsk senter for elektronisk pasientjournal den årlige IT-helse konferansen HelsIT.

## Standardisering
KITH etablerte standarder og profiler av standarder for bruk i det norske helsevesenet. KITH var norsk representant i flere internasjonale standardiseringsorganisasjoner.

## Kodeverk
KITH hadde ansvaret for å forvalte en rekke kodeverk for det norske helse og sosial-sektoren. Blant annet forvaltet KITH den norske versjonen av WHOs diagnosekodeverket ICD-10. Kodeverkene publiseres på et eget nettsted www.volven.no.

## Historikk
KITH ble etablert i 1990 som svar på en rapport fra Riksrevisjonen som var kritisk til lite systematisk utvikling av IT i det norske helsevesenet. Fra 1. januar 2012 er selskapet nedlagt og innlemmet i Helsedirektoratet.

## Referanser


## Eksterne lenker
* KITHs hjemmeside
* KITHs nettsted for kodeverk 
* Direktoratet for e-helses hjemmeside
Torp (Fredrikstad)

**Torp** er en bydel i Fredrikstad. Den ligger på østsiden av Glomma og hører til kommunedel Borge.

Den første industrien i Torpeområdet var en sag, «Wiel-saga» som startet i 1865. De hugget bjelker til bruksvirke. I 1896 ble det bygget et teglverk som lagde tegl. Dette sluttet i 1909. I 1910 begynte man å produsere papir på sagbruket «Torp brug». Dette varte helt til 1972. Lecafabrikken kom i 1963, hvor man lagde «Leca-kuler». Det var flere bruk oppover elva, og man bygde boliger i områdene ovenfor, for eksempel det som ble til «Torpeberget».

Som tidligere industriområde har Torp en stor mengde småhus under 60 kvadratmeter, som før i tiden kaltes arbeiderboliger
Veum

**Veum** er en tettbebyggelse som ligger nord i Fredrikstad kommune på vestsiden av Glomma. Frem til kommunesammenslåingen i 1963 var den en del av Glemmen kommune. Tettbebyggelsen grenser blant annet til kommunedel Onsøy. 

Det største boligområdet heter Ambjørnrød.

## Fra Veum sykehus til Veum Park
På gården Veum ble et psykiatrisk sykehus satt i drift i 1914, med et nyklassistisk hovedbygg tegnet av arkitekt Kristian Biong. Sykehuset hadde ulike navn i årenes løp, men lokalbefolkningen omtalte stedet som «Veum». Institusjonen ble etter hvert en del av Sykehuset Østfold, og den psykiatriske avdelingen ble i 2015 flyttet til det nybygde sykehuset på Kalnes. 

I 2015 ble sykehusanlegget på Veum solgt til et aksjeselskap som planla å etablere ulike virksomheter på stedet, blant annet en demenslandsby. 

Senere ble planene om demenslandsby og behandlingstilbud forlatt, og en utbygger fikk tillatelse til å bygge om det gamle sykehusets hovedbygning til leiligheter. Prosjektet fikk navnet «Veum Park».

## Skoler og barnehager
Skolen i området heter Ambjørnrød skole. Den har omtrent 300 elever. På Ambjørnrødsenteret ligger også Ambjørnrød Barnehage.

## Idrett
Skogstrand IL er den lokale idrettsklubben. Den ble stiftet i 1945, og driver både med håndball og fotball. Klubben har ca. 600 medlemmer. Fargene er gule overdeler, sorte bukser og gule strømper.

På Veum er det også lysløyper som blant annet fører til Skihytta. Skihytta blir drevet av Fredrikstad Skiklubb.

## Flyplass
Veum flyplass ligger ved Veum.

## Referanser
Nabbetorp

**Nabbetorp** er et tettsted i Fredrikstad kommune i Østfold. Det ligger på østsiden av Glomma, like ved Gamlebyen i Gamle Fredrikstad. Nabbetorp er tidligere kjent for teglverksdrift. Før andre verdenskrig var det mye politisk aktivitet på Nabbetorp, og de fleste hørte enten til NKP-fraksjonen eller DNA-fraksjonen. Etter krigen var det stor drift ved Nabbetorp Mekaniske Verksted, som senere ble lagt ned. Av industri som eksisterer i dag, kan nevnes Unger Fabrikker, som ble etablert i 1922.

## Eksterne lenker
* Nabbetorp historie- og miljøvernlag
* Nabbetorp lokalsamfunnsutvalg
NOMESKO Classification of Surgical Procedures

**NOMESKO Classification of Surgical Procedures** (ofte forkortet **NCSP**) er et kodesett for kirurgiske prosedyrer, av enten diagnostisk og terapeutisk karakter, som er utgitt og vedlikeholdes av Nordisk Medicinalstatistisk Komité (NOMESKO).

NCSP forvaltes av Direktoratet for e-helse  og oppdateres årlig.
## Referanser


## Eksterne lenker
* NCSP 2005
* Finnkode.no https://finnkode.ehelse.no/#icd10/0/0/0/-1
Gamle Fredrikstad

**Gamle Fredrikstad** er deler av den del av Fredrikstad kommune som ligger på østsiden av Glomma og som blant annet omfatter Gamlebyen, Nabbetorp, Begby og Torsnes. Betegnelsen finnes nesten utelukkende relatert til postadresse/postnummer og finnes ikke som stedsangivelse på kommunens kart.

** «Gamle Fredrikstad» **  er også navn på en forening av huseiere og myndigheter med formål å bevare den gamle festningsbyen.

## Referanser


## Eksterne lenker
* Den offisielle reiseportalen for Fredrikstad & Hvaler
Arbeit & soziale Gerechtigkeit – Die Wahlalternative

**Arbeit & soziale Gerechtigkeit – Die Wahlalternative** (**WASG**) var et politisk protestparti i Tyskland, dannet i 2005 som utbryterparti fra det sosialdemokratiske SPD i protest mot partiledelsens økonomiske politikk og reformer av velferdsstaten. Ved valget i staten Nordrhein-Westfalen i 2005 oppnådde WASG 2,2 % av stemmene.

Senere samme år inngikk det et valgsamarbeide med PDS, og dets representanter vil stille til føderale valg for Die Linkspartei. Bl.a. tidligere SPD-formann Oskar Lafontaine har sluttet seg til WASG.

Partiet gikk 16. juni 2007 inn i det nye tyske venstrepartiet Die Linke.

## Referanser


## Eksterne lenker
*
Hangar

:*For vulkanen i Russland, se: [[Khangar]]*
En **hangar** er garasje for fly, helikopter og andre luftfartøyer. Brukes oftest ved ettersyn og reparasjoner. En annen type er splinthangar, benyttet under andre verdenskrig. Disse var ofte u-formede, oppført i betong og grundig kamuflert; brukt til oppbevaring av fly under flyangrep. Ved angrep ble flyene kjørt inn for å gi vern mot bombesplinter. 

## Se også
* Hangarskip

## Referanser


## Eksterne lenker
* Om hangar på Store norske leksikon.
* Om splinthangar på Forsvarsbygg
Apollo

**Apollo** kan sikte til

* Apollon &ndash; en gud i gresk mytologi
* Apollo-programmet &ndash; et amerikansk romfartsprogram
* Apollo (rapper) &ndash; norsk rapper
* Apollosommerfugl &ndash; en dagsommerfugl
* Apollo (turoperatør) &ndash; en turoperatør
* *Apollo* &ndash; en barnebok fra 2018 av Bjørn Ingvaldsen
## Se også
* Apollon (andre betydninger)
Teoderik av Freiberg

**Teoderik av Freiberg** (ca. 1250–1310) var en tysk teolog og vitenskapsmann.

Han regnes for å være den første til å gi en tilfredsstillende forklaring av regnbuen. Mellom 1304 og 1311 eksperimenterte han med vannfylte glassballonger for å se hvordan lyset brytes i regndråper. Han forklarte regnbuen med at lyset brytes på veg inn i dråpene og på nytt når de forlater dråpene. Dette behandler han i skriftet *De iride et radialibus impressionibus*. Problemet med dobbelt regnbue fant han ikke noe svar på.

## Referanser
Prestwick Golf Club

**Prestwick Golf Club** er en golfklubb i byen Prestwick i Ayrshire i Skottland. Den ligger rundt 50&nbsp;km fra Skottlands største by, Glasgow.

Prestwick Golf Club ble grunnlagt i 1851, og Old Tom Morris var klubbens greenkeeper og køllemaker i flere år. Prestwick er kjent som fødestedet til The Open Championship, golfsportens eldste ''major''. Klubben arrangerte The Open alle de første årene, fra 1860 til 1870, og fortsatte i turnusen frem til 1925. I alt var Prestwick vert for mesterskapet 24 ganger.

I de første årene bestod banen av 12 hull, men mot slutten av 1800-tallet var 18 hull blitt standard, og Prestwick ble omsider utvidet tilsvarende. Til forskjell fra noen andre av Skottlands velrenommerte baner er Prestwick en privat klubb, men gjester får spille på banen de fleste av dagene.

## Eksterne lenker
*
Samanidene

**Samanide**-dynastiet (819&ndash;999) var et persisk dynasti i Sentral-Asia oppkalt etter sin grunnlegger Saman Khoda. De gjenopplivet persiske tradisjoner og språk etter den islamske erobringen av Persia. Deres hovedsteder var Bukhara, Samarkand og Herat. 

Samanidene var de første innfødte herskerne etter den arabiske erobringen, og de er regnet som begynnelsen på tadsjik-nasjonen. Under samanidenes styre ble det en renessanse for persisk kultur, og ved hoffet blomstret litteratur og vitenskap. 

De fire barnebarna til Saman Khoda hjalp abbasidenes kalif al-Mamun i Transoxania og Khorasan, og fikk provinser som belønning. Nuh fikk Samarkand, Ahmad fikk Fergana, Yahya fikk Shash (dagens Tasjkent) og Elyas Herat. Ahmads sønn Nasr ble hersker over Transoxania i 875, men det var under hans sønn Ismail Samani, som regjerte fra 892 til 907, at samanidene fikk sin storhetstid. Samani nedkjempet saffaridene i Khorasan og zaydidene i Tabaristan, og fikk dermed kontroll over Transoxania og Khorasan. Hovedstaden i riket var Bukhara. Samanidenes rike betraktes som det første tadsjikiske riket. 

Samanidene spredte islamsk og persisk kultur til Sentral-Asia. Store deler av befolkningen konverterte til Islam. Den første fullstendige oversettelsen av Koranen til persisk skjedde på 800-tallet under samanidene.

Samanidenes rike gikk i oppløsning i 999 da Kara-khanidene okkuperte deres hovedstad Bukhara. Kara-khanidene og ghaznavidene delte riket mellom seg. Khorasan og Afghanistan tilfalt Kara-khanidene, og Transoxania ghaznavidene. Elven Oxus (Amu Darja) ble grenselinje mellom de to rikene.

## Samanide-emirer

## Se også
*Full liste over iranske kongedømmer

## Kilder
Blant annet Iran Chamber Society; History of Iran, Samanid Dynasty av Cyrus Shahmiri
Die Linkspartei

**Die Linkspartei** (Venstrepartiet), enkelte steder også kalt **Die Linkspartei.PDS** (kort **Die Linke.PDS**) var et politisk parti i Tyskland. Partiet gikk 16. juni 2007 inn i det nye tyske venstrepartiet Die Linke.

Die Linkspartei ble opprettet foran valget i 2005 da det tidligere Partei des Demokratischen Sozialismus, som før 1990 het Sozialistische Einheitspartei Deutschlands, tok et nytt navn som del av valgsamarbeidet med WASG.

Årsaken til det nye navnet var at det var uakseptabelt for de sosialdemokratiske utbryterne i WASG å stille til valg for PDS, arvtageren etter det totalitære kommunistpartiet som styrte DDR diktatorisk. Det var lenge strid om det nye partinavnet, PDS ønsket å beholde «sosialisme» i navnet, mens WASG avviste dette, da «sosialisme» har en svært dårlig klang i Tyskland, ikke minst i vest, og partiet fryktet at PDS hadde så mange lik i lasten fra DDR-tiden at det ville skade dem i valgkampen. Til slutt ble man enige om et kompromiss, som innebar at det tidligere PDS kunne legge til «PDS» etter det nye partinavnet, mens man i felles sammenhenger bare bruker «Die Linkspartei».

Die Linkspartei ble overvåket av Bundesamt für Verfassungsschutz, nevnt i Verfassungsschutzbericht og klassifisert som venstreekstremt.

Partiet ble ledet av Lothar Bisky.

Partiet satt i delstatsregjeringene i Mecklenburg-Vorpommern og Berlin. Ved forbundsdagsvalget i 2005 fikk partiet 8,7 prosent av stemmene, og var dermed representert med 54 delegater i Forbundsdagen. Gregor Gysi og Oskar Lafontaine er parlamentariske ledere.

Die Linkspartei var og Die Linke er i dag det eneste partiet i Forbundsdagen som går imot de andre partienes arbeid for reform av den tyske velferdsstaten, særlig reformen "Hartz IV".

## Referanser

 
## Eksterne lenker
* 
* Verfassungsschutzbericht
Tom Morris sr.

**Tom Morris sr.**,  også kjent som **Old Tom Morris**, (født 16. juni 1821, død 24. mai 1908) var en skotsk golfspiller og en av pionerene innen profesjonell golf. Han ble født i St. Andrews, kjent som «golfens hjemsted». Hans sønn, Tom Morris jr. eller «Young Tom Morris», var også en mestergolfer.

Morris var elev av Allan Robertson, som regnes som den første profesjonelle golfspilleren. Han arbeidet som greenkeeper, køllemaker og banearkitekt, i tillegg til å spille turneringsgolf. Han kom på annenplass i det første Open Championship i 1860, og vant mesterskapet året etter. Dette fulgte han opp med nye seire i 1862, 1864 og 1867. Han har fortsatt rekorden som The Opens eldste vinner (46 år gammel), og for største seiersmargin (13 slag i 1862).

Blant golfbanene som Morris var med å utforme er Muirfield, Prestwick og Carnoustie.

## Referanser


## Eksterne lenker
*
Ziyarid

**Ziyaridene** var et iransk dynasti som hersket i de kaspiske provinsene Gorgan og Mazandaran mellom 928-1043 (også kjent som *Tabarestan*). Grunnleggeren av dynastiet var Mardaviz ebne Ziyar (927-935) som dro fordel av et opprør i samanidenes hær i Iran til å ta makten i det nordlige Iran. Han utvidet snarte sitt rike og erobret byene Hamadan og Isfahan.

Kanskje av de mer interessante tingene fra denne epoken er at vi vet at Abu Rayhan Biruni, den store vitenskapsmannen i middelalderen, ble støttet av Qabus, herskeren av Ziyarid-staten i år 1000 i Gorgan. Faktisk dediserte han sitt verk *Kronologi* til Qabus rundt 1000 og observerte månefasene derfra.

Et annet interessant trekk er tårnet *Gonbad e Ghaboos* som ble bygget på denne tiden. Graven er et av de tidligste arkitektoniske monumentene med en datert inskripsjon som har overlevd i etter-islamsk Iran. Inskripsjonen sier:

:*«I navnet til Gud, den medfølende, den nådefulle. Dette tårnet ble bygget av emir Shams ol-Moali, sønn av emiren Qabus, sønn av Voshmgir, som beordret det bygget i hans levetid i måneåret 397 og solåret 375»* (1007)

Graven som er bygget av brent murstein, er en enorm sylinder toppet av et konisk tak. Sylinderen er 18 meter i diameter og veggene er 5 meter tykke. Høyden fra grunnplanet til toppen er 53 meter.

## Emirene i dynastiet

## Se også
*Full liste over iranske kongedømmer
McLaughlin

**LcLaughlin** var et kanadisk bilmerke, som startet i 1908 med å produsere biler med motorer fra amerikanske Buick. I 1918 ble bedriften solgt og ble del av General Motors i Canada.

## Eksterne lenker
*
Monteverdi (bil)

**Monteverdi** var et sveitsisk luksusbilmerke. Produksjonen ble startet i 1967 av Peter Monteverdi (1934–1998). Virksomheten var basert i Binningen, Sveits. Monteverdi bygget, solgte og kjøre en rekke spesialbiler på 1950- og 1960-tallet, samtidig som han utviklet verkstedet faren hadde startet til en stor forhandler for merkene Ferrari, BMW og Lancia.

I 1967 bestemte Monteverdi seg for å starte serieproduksjon av eksklusive, luksuriøse sportsbiler med høye ytelser. Den første modellen, toseteren Monteverdi High Speed 375S coupé, ble presentert på bilutstillingen i Frankfurt am Main samme år, og fikk en positiv mottakelse. Bilen var designet av Pietro Frua, og hadde et aluminiumskarosseri, rørramme, bakaksel fra De Dion, en Chrysler V8-motor med 380 hk, og et luksuriøst interiør. De påfølgende årene ble flere andre 375-modeller introdusert med samme basiskonstruksjon, men med variasjoner i akselavstand og ytelser. Blant annet ble en 2+2, en fireseter med 4 dører og en toseters cabrioletversjon lansert.

En mindre, BMW-basert 2000 GTI-modell ble presentert i 1969, men ble aldri satt i produksjon.

Den midtmotoriserte toseteren Monteverdi Hai 450 ble presentert på bilutstillingen i Genève i 1970, men på grunn av en adskillig høyere pris enn konkurrerende modeller fra Ferrari og Lamborghini var den ingen suksess, og kun to eksemplarer skal ha blitt produsert.

I 1976 gikk sportsmodellene ut av produksjon, og Monteverdi konsentrerte seg om utvikling og bygging av Safari, Sierra og Sahara – terrengkjøretøy som i begynnelsen var utstyrt med den samme V8-motoren fra Chrysler, men som senere fikk Nissan-motor. Disse modellene solgte i større antall enn de tidligere sportsmodellene, og forble i produksjon frem til 1982. Mellom 1980 og 1982 produserte Monteverdi også en firedørs versjon av Range Rover, før fabrikanten selv introduserte en firedørs utgave.

Til tross for at mange andre modeller var under planlegging, og prototyper ble bygget i noen tilfeller, kom ingen i produksjon, og i 1982 var det slutt for Monteverdi som bilprodusent. Fabrikken ble bygget om til museum, Monteverdi Car Collection, som åpnet dørene i 1985.

I 1990 returnerte Monteverdi til racing ved kjøp av Formel 1-laget Onyx, som ble omdøpt til Monteverdi-Onyx i 1990-sesongen. Laget overlevde frem til det tiende løpet før det ble lagt ned.

## Modeller
* Monteverdi High Speed 375S (1967)
* Monteverdi High Speed 375L (1969)
* Monteverdi High Speed 375C (1970)
* Monteverdi High Speed 375/4 (1970)
* Monteverdi 2000 GTI (1969)
* Monteverdi Hai 450 (1970)
* Monteverdi Sierra (1977)
* Monteverdi Safari (1976)
* Monteverdi Sahara (1978)

## Se også
* Pietro Frua

## Eksterne lenker
* 
* Bilder av Monteverdi-modellene
Mega (bil)

**Mega** er et fransk bilmerke, eid av mopedbilprodusenten Aixam.  Merket ble lansert i 1992 med modellen Mega Club, en SUV med motor fra Peugeot på 1,1 eller 1,4 liter, alternativt 1,5 liter dieselmotor. Senere kom supersportsbilene Mega Track og Monte Carlo. Ingen av disse ble noen salgssuksesser, og i 2002 kom en budbil med Mega-navnet, noe som mer lignet Aixams vanlige modeller.

## Eksterne lenker
* Bilnorge.no sin historie om merket
Mercedes

:*Denne artikkelen omhandler bilmerket etablert i 1902. For bilmerket etablert i 1926, se [[Mercedes-Benz]].*

**Mercedes** var et tysk bilmerke eid av Daimler Motoren Gesellschaft (DMG), som første gang dukket opp i 1900, etter stifteren Gottlieb Daimlers død. Navnet ble ikke et registrert varemerke før den 23. juni 1902, og kunne ikke registreres offisielt før den 26. september, men navnet dukket opp på en bil allerede den 22. desember 1900, da Emil Jellinek fikk levert en bil han hadde bestilt fra Daimler, bygget av Wilhelm Maybach, etter Jellineks spesifikasjoner. Ifølge kontrakten var bilen utstyrt med en helt ny motor kalt Daimler-Mercedes. Dette motornavnet var første gang navnet Mercedes ble brukt av DMG, og nevnte bilmodell fikk senere navnet *[[Mercedes 35 hp]]*.

Jellinek var bilselger og racingentusiast, og hadde lenge kjørt DMG-biler med datterens navn *Mércédès* malt på siden, fordi han mente det brakte hell. Senere inngikk han en avtale med DMG om produksjon av en liten serie sportsbiler som skulle utstyres med en motor som offisielt var oppkalt etter datteren. Han kjørte disse bilene i løp med stor suksess, og fikk raskt oppmerksomhet fra potensielle kunder, noe som førte til at Jellinek fikk en styreplass i DMG. Nevnte modell var en stor utviklingen i bilens historie. Modellen ble lansert for salg i 1901 under navnet Mercedes 35 hp, og på grunn av modellens suksess begynte DMG å gi Mercedes-navnet til andre modeller, som f.eks *Mercedes 8/11 hp* og *Mercedes 40 hp Simplex*. Jellinek ble svært opptatt av navnet, og endret senere sitt navn til Emil Jellinek-Mercedes. Wilhelm Maybach forlot DMG i 1907, og startet sitt eget selskap.

Navnet Mercedes ble senere brukt for å representere DMG i et annet merkenavn, *[[Mercedes-Benz]]*, som ble opprettet i 1926 og gitt til alle modeller produsert av det nye selskapet, Daimler-Benz AG, et resultat av en fusjon mellom *Benz & Cie.* og *Daimler Motoren Gesellschaft* samme år. Etternavnet til Karl Benz ble beholdt i det nye navnet, men fordi DMG hadde solgt eksklusive lisenser til andre selskaper kunne de ikke bruke navnet til sin stifter, Daimler, offisielt i alle land, og bestemte seg derfor for å benytte navnet til sin mest populære modell. 

## Eksterne lenker
* Bilnorge.no sin historie om Mercedes og Benz
Napier (bilmerke)

**Napier** var et britisk bilmerke, eid av firmaet D Napier & Son.  De begynte med produksjon av bilmotorer i 1899.  Da de konverterte S. F. Edge sin Panhard-Levassor til rattstyring og monterte inn en av sine egne motorer, ble Edge så fornøyd at han gikk inn i en avtale om å selge alt de kunne produsere, så fremt han fikk enerett.

Edge profilerte Napier blant annet i motorsport.  I 1902 vant de Gordon Bennet Trophy Race, en fjær i hatten for fabrikken, da det var et av de viktigste løpene på den tiden. Deres siste seier var i 1908.

Napier bygde også båter, båten Napier II fra 1905 satte verdensrekord på vann for en mil på nesten 30 knop (56 km/t).

Allerede i 1904 kom de med en seksylindret motor.  De hverken oppfant denne typen motorer eller var de første som brukte de i en bil, men de var veldig tidlig ute med å få det lønnsomt.

I 1904 åpnet de en fabrikk i Boston, USA, for å omgå den amerikanske importavgiften på 45% på komplette biler.

I 1912 kjøpte firmaet tilbake rettighetene av Edge, og utvidet blant annet med å produsere flymotorer.  Deres mest kjente produkt var flymotoren Napier Lion i tiden rundt første verdenskrig.

I 1924 opphørte produksjonen av biler, og i 1945 firmaet overtatt av English Electric, og i 1962 endte de til slutt opp som en avdeling i Rolls-Royce.

Motoren som Napier hadde brukt i racing, Lion-aero, ble etter at de sluttet brukt av flere deltakere i landhastighetsrekorder. Malcolm Campbells Napier-Campbell Blue Bird fra 1927 og Campbell-Napier-Railton Blue Bird fra 1931, Segraves Golden Arrow fra 1929, og John Cobbs Napier-Railton og Railton Mobil Special, som hadde rekorden fra 1939 til 1964.
Tom Morris

**Tom Morris** er navnet på flere personer:

*Tom Morris sr. (1821&ndash;1908), kjent som «Old Tom Morris», en golfspiller.
*Tom Morris jr. (1851&ndash;1875), kjent som «Young Tom Morris», sønn av ovennevnte og også en golfspiller.
Muhammed Javad Bahonar

**Muhammed Javad Bahonar** (&#1605;&#1581;&#1605;&#1583;&#1580;&#1608;&#1575;&#1583; &#1576;&#1575;&#1607;&#1606;&#1585;  på persisk), (født 5. september 1933 i Kerman i Persia, død 30. august 1981 i Teheran) var den andre statsministeren i Iran etter 1979-revolusjonen og generalsekretær i det islamske republikkpartiet.

## Biografi

Bahonar var født i Kerman. Han var en prest som ble fengslet for motarbeiding av regjeringen i 1960-årene. Han hadde ikke vært aktiv innen politikken lenge før revolusjonen, men var medforfatter i bøker i islamske studier. Men etter revolusjonen ble han et grunnleggende medlem av det islamske republikkpartiet, og et opprinnelig medlem av revolusjonsrådet i Iran. Han ble valgt til utdanningsminister da Muhammed Ali Rajai var statsminister i mars 1981, og fortsatte arbeidet med å rense iranske universiteter for amerikansk og europeisk innflytelse, i det som ble kjent som *[[kulturrevolusjonen i Iran|kulturrevolusjonen]]*. Da Rajai ble president 4. august 1981, valgte han Bahonar som sin statsminister.

Etter at Muhammed Beheshti ble myrdet 28. juni 1981, ble Bahonar generalsekretær i det islamske republikkpartiet, men han varte ikke lenge i den posisjonen, eller i posisjonen som statsminister, da han ble myrdet etter mindre enn to måneder i disse embetene, sammen med Rajai og andre partiledere, da en bombe eksploderte ved partiets kontor i Teheran.

## Referanser
Feltmarskalk

**Feltmarskalk** er i noen land den høyeste militære graden, over general. I Tyskland og noen andre land er den tilsvarende graden kalt generalfeltmarskalk.

Graden feltmarskalk benyttes kun av landstyrker (mens generalfeltmarskalk også ble brukt av det tyske flyvåpenet). Motstykket i noen flyvåpen er *flyvåpenmarskalk*, mens i mariner tilsvarer graden flåteadmiral, storadmiral eller lignende. Som den høyeste graden, kun ansvarlig overfor landets hersker, har utnevnelser til feltmarskalk ofte vært gjort av politiske like mye som militære grunner, og ikke sjelden som en måte å offentlig belønne en dyktig general.

## Se også
*General
*Generalfeltmarskalk

## Kilder
*
Oldsmobile

**Oldsmobile** er et amerikansk bilmerke og produsent som var i produksjon fra 1897 til 2004, og på de 107 årene produserte de over 35 millioner biler, og minst 14 millioner av disse ved fabrikken i Lansing i Michigan.  Da det ble nedlagt var Oldsmobile USAs eldste bilmerke, og også et av verdens eldste etter Daimler Motoren Gesellschaft og Peugeot.

Selskapet ble stiftet av Ransom E. Olds, og han solgte det til General Motors i 1908.


Fil:2001-2004 Oldsmobile Silhouette -- 01-20-2012.jpg|Oldsmobile Silhouette (1989–2004)
Fil:3rd Oldsmobile Bravada.jpg|Oldsmobile Bravada (1990–2004)
Fil:Oldsmobile Alero sedan -- 03-16-2012.JPG|Oldsmobile Alero (1998–2004)


## Eksterne lenker
*
Tom Morris jr.

**Tom Morris jr.**,  også kjent som **Young Tom Morris**, (født 20. april 1851, død 25. desember 1875) var en av pionerene innen profesjonell golf. Han ble født i St. Andrews i Skottland, kjent som «golfens hjemsted». Hans far, Tom Morris sr. eller «Old Tom Morris», var greenkeeper på St. Andrews Links og hadde vunnet The Open Championship fire av de første åtte årene.

«Young Tom» vant The Open i 1868, 1869, 1870 og 1872. I 1869 tok han seieren, mens hans far kom på 2.-plass &ndash; en unik hendelse i mesterskapet. «Young Tom» fikk beholde det originale mesterskapstrofeet &ndash; *The Challenge Belt* &ndash; etter sine tre seire på rad, så et nytt trofé &ndash; pokalen *The Claret Jug* &ndash; ble innkjøpt for den neste turneringen i 1872, og hans navn ble det første til å bli inngravert på pokalen.

Morris var kjent for sin enestående putting og hans evne til å spille ypperlig golf i all slags vær. Han spilte i The Open for siste gang i 1874. Det neste året mistet han sin kone og sønn i barsel, og Morris døde selv samme år på første juledag, kun 24 år gammel.

## Referanser
Edward Heath

**Edward Richard George Heath** (1916–2005) var statsminister i Storbritannia fra 1970 til 1974, og leder for det konservative partiet fra 1965 til 1975. Han satt som representant i Underhuset fra 1950 og frem til 2001.

Som statsminister brakte Heath Storbritannia inn i EF. I motsetning til store deler av partiet sitt forble han en varm tilhenger av EU-samarbeidet livet ut. Statsministerperioden hans ble også kjennetegnet av eskalerende uro i Nord-Irland, samt gruvestreik. I finanspolitikken innledet han en signifikant tyngdepunktforskyvning fra direkte til indirekte beskatning. Hans forehavende å innføre lovverk som skulle innskrenke fagforeningenes makt ble ikke virkeliggjort. 

Sistnevnte hendelser bidro til nyvalget i 1974, som førte til regjeringsskifte. Heath gikk av som leder i det konservative partiet året etter, til fordel for Margaret Thatcher. Forholdet mellom dem utviklet seg til svært motsetningsfullt.

Han var den første ungkaren i Downing Street 10 på nesten 70 år da han ble statsminister. Han forble ugift og barnløs ut livet. Heath etterlot seg formue og en praktbolig i Salisbury, nær byens katedral. Ved siden av politikk hadde han en stor interesse for seiling og musikk.

Heath ble i 1946 medlem (MBE) i Order of the British Empire og i 2001 av Hosebåndsordenen. Han ble i 1963 tildelt Karlsprisen.

## Referanser


## Eksterne lenker
* 
*
Nash Motors

**Nash Motors** var en amerikansk produsent av biler med hovedkvarter i Kenosha, Wisconsin fra 1916 til 1936.  Fra 1936 til 1954 var de bilavdelingen i Nash-Kelvinator Corporation.  Produksjonen av Nash-biler ble fra 1954 til 1957 videreført av American Motors Corporation.

Selskapet ble stiftet i 1916 Charles W. Nash, tidligere president i General Motors.


Fil:1925 Nash automobile.JPG|1925 Nash
Fil:Nash Six Touring 1927.jpg|Nash Six Touring 1927
Fil:1929 Nash 400, Owner Jørgen Simonsen IMG 9332.JPG|Jørgen Simonsens 1929 Nash 400
Fil:Nash Metropolitan Series 3.jpg|Metropolitan- ble eget merke under AMC i 1957


## Eksterne lenker
*
Maakeberget

**Maakeberget** er supporterklubben til fotballklubben FK Haugesund. Supporterklubben ble stiftet 8. mai 1996.

Maakebergets styreleder er Kristoffer Hervik. Han tok over stafettpinnen i 2021 etter at Arild Flesjå gav seg etter 14 år som leder.

Maakeberget har faste plasser på Haugesund Sparebank Arena, på Deepocean tribunen på M feltet.

## Referanser


## Eksterne lenker
*Maakebergets offisielle side
Borg (andre betydninger)

**Borg** kan sikte til
* Borg i betydning festning
* slott med befesting
* festningsverk med tårn og ringmur
* Borg (by) opprinnelig navn på Sarpsborg.
* Borg i Lofoten
* Borg bispedømme
* Borg (Star Trek)
* Borg bryggerier
* IF Borg, fotballklubb fra Skien
* SK Borgg, tidligere idrettslag fra Oslo
* Borg videregående skole, skole i Sarpsborg
* Borg (kreditt), kausjon, garanti, kreditt
Ladislaus Almásy

**Ladislaus Eduard (László Ede) Almásy (de Zsadány et Törökszentmiklós)** (født 22. august 1895 på Schloss Bernstein, Kongedømmet Ungarn (nå Burgenland), død 22. mars 1951 i Salzburg) var en ungarsk, eventyrer, pilot og ørkenutforsker. Han er mest kjent fra romanen og filmen *[[Den engelske pasienten]]*, som er basert svært løst på hans liv.

## Liv og virke
Almásy ble født i en ubetitlet adelig ungarsk familie. Han gikk på kostskole i Eastbourne i England og lærte også å fly der. Under første verdenskrig tjenestegjorde han i det østerriksk-ungarske luftvåpenet. Han var en støttespiller for den ungarske konge Karl (som også var østerriksk keiser) etter avskaffelsen av monarkiet, og ble muligens utnevnt til greve av den avsatte konge, en tittel han bare brukte utenfor Ungarn.

Fra 1921 arbeidet han som agent for den østerrikske bilprodusenten Steyr i Szombathely og vant flere billøp. Han organiserte også jaktreiser til Egypt. Da han kjørte fra Egypt til Sudan langs Nilen i 1926 utviklet han en interesse for området, og kom tilbake mange ganger.

Gjennom tallrike ekspedisjoner i ørkenområder og forretningsreiser til Egypt ble han en av de beste kjennere av det østlige Sahara. Som offiser i den ungarske armé, som under annen verdenskrig var alliert med Tyskland, hjalp han den tyske etterretningstjenesten å smugle spioner fra kysten til Egypt.

Ved sine oppdagelser støttet han seg som en av de første på kombinerte undersøkelser med bil og fly. Han evaluerte også historiske beretninger fra antikke forfattere som Herodot. Almásy, som av sin beduinvenner ble kalt Abu Ramla («sandens far»), beskrev sine eventyr i *Az ismeretlen Szahara*, utgitt 1934 i Budapest. Han utga også en bok på tysk, *Unbekannte Sahara. Mit Flugzeug und Automobil in der Libyschen Wüste*, utgitt fem år senere i Leipzig. Den inneholder beretninger fra de fleste av hans oppdagelser, som ved Dsjebel Oweinat (det høyeste fjell i det østlige Sahara), hulemaleriene i Gilf Kebir og den tapte oasen i Zarhura, som han oppdaget sammen med sine venner Penderel, piloten, og Robert Clayton.

Hans gamle støttespiller Clayton døde i 1932, ikke som i romanen ved en styrtlanding, men under en sandstorm ved Gilf Kebir. Claytons kone døde derimot ved en flystyrt noen år senere.

Det er kjent at Almásy smuglet to tyske etterretningsagenter til britiskkontrollerte områder i april og juni 1942. For sine fortjenester mottok han Jernkorset av Erwin Rommel.

Etter krigen ble han fanget av russerne og sperret inne. Etter flere måneders sterke lidelser i sovjetisk fangenskap kom han fri, og reiste tilbake til Egypt hvor han solgte Porscher. Under et opphold i Østerrike i 1951 ble han syk og døde av dysenteri på sykehuset i Salzburg. Epitafet på hans grav beskriver ham som «Pilot, Saharaforscher und Entdecker der Oase Zarzura». (I romanen og filmen dør han i et kloster i Toskana etter å ha blitt alvorlig skadet i en flystyrt).

## Referanser
Johan P. Olsen

**Johan Peder Olsen** (født 1939) er en norsk statsviter og forskningsleder. 

Han er utdannet mag. art. i 1967 og dr.philos. i 1971. Fra slutten av 1960-årene var han ansatt ved det nyetablerte Sosiologisk institutt ved Universitetet i Bergen, der han ble professor i offentlig administrasjon i 1973 og samarbeidet med Gudmund Hernes om den første Maktutredningen. Olsen har senere vært forskningsleder ved Forskningsrådets program "Advanced Research on the Europeanization of the Nation State" (ARENA - Senter for europaforskning) og har utgitt en rekke publikasjoner i både Norge, Sverige og USA innenfor fagområdet offentlig politikk og administrasjon.  

En av Olsens mest kjente artikler er *A Garbage Can Model of Organizational Choice* som han skrev sammen med Michael D. Cohen og James G. March i 1972.  Her ble det presentert en modell for hvordan beslutninger fattes i organisasjoner. Ifølge Garbage Can-modellen skyldes utfall av beslutningsprosesser heller tilfeldigheter i hvordan aktører kobles sammen på, enn rasjonelle og veloverveide handlinger fra ledelsens side. Ifølge modellen er ledelsen mer opptatt av å være på utkikk etter et problem den kan løse enn å lete etter løsninger på problemer den vet eksisterer. 

Hans faglige interesseområder er institusjonelle endringsprosesser på europeisk og nasjonalt nivå og samspillet mellom slike prosesser. Olsen satt i Holbergprisens fagkomité fra 2004 til 2006. 

## Priser og utmerkelser
* Æresdoktor ved Åbo Akademi (1988) 
* Æresdoktor Københavns Universitet (1990) 
* Æresdoktor ved Universitetet i Tromsø (2006) 
* John Gaus-prisen 2003
* Aaron Wildavsky-prisen 2004
* Kommandør av St. Olavs Orden (2007)
* Herbert Simon-prisen (2009)
* Medlem av The National Academy of Sciences (2011)

## Bibliografi
* 1995 **Democratic Governance** (sammen med James G. March)
* 1989 **Rediscovering Institutions** (sammen med James G. March)
* 1976 **Ambiguity and Choice in Organizations** (sammen med James G. March) 
* 1972 **A Garbage Can Model of Organizational Choice** (sammen med Michael D. Cohen og James G. March) Administrative Science Quarterly, Vol. 17, No. 1

## Referanser


## Eksterne lenker

* Hjemmeside ved ARENA
* sv.uio.no biografi av Johan P. Olsen skrevet av Erik Oddvar Eriksen
Roseby

**Amfi Roseby** er et kjøpesenter i Lingedalen, cirka en kilometer øst for Molde sentrum. Senteret åpnet 5. mars 1987, og har per 2018 74 butikker fordelt på drøyt 42&nbsp;000 kvadratmeter salgsflate. Senteret  er delt i fem deler . Omsetningen var i 2015 på 928 millioner kroner.AMFI Roseby hadde i 2017 en omsetning på 995 millioner kroner. Forventet omsetning i 2018 er 1 milliard.

Fra åpningen var senteret eid av Molde-baserte Møresentrene, som i 2003 ble fusjonert med Amfi. Senteret har siden åpningen gjennomgått en rekke mindre ombygginger og utvidelser.

## Referanser


## Eksterne lenker
* Rosebys hjemmesider
Opel Regent

**Regent** var en bilmodell fra tyske Opel.  Opel var i 1928 Tysklands største  bilprodusent og lanserte Regent Luxus Limousine i 1929 som sitt flaggskip for å befeste sin stilling. Den hadde Opels første 8-sylindrede motor, på 6,0 liter og med 110 hestekrefter, og var ganske lik amerikanske modeller fra den samme tiden. Det var en stor bil, og veide over to tonn. Bare 25 stykker ble produsert. Alle sammen ble imidlertid kondemnert ved GMs overtakelse. Bilen på bildet ble også kalt Opel Regent, men det er ikke versjonen Luxus Limousine.
Moldetorget

**Moldetorget** er et kjøpesenter som ligger midt i Molde sentrum. Senteret åpnet 22. oktober 2003 og har 43 butikker fordelt på om lag 12&nbsp;000 kvadratmeter. Eid og en del av Olav Thon Gruppen. 

## Eksterne lenker
* Moldetorgets hjemmesider
Øystein Noreng

**Øystein Noreng** (født 1. oktober 1942 i Oslo) er professor emeritus i petroleumsøkonomi ved Handelshøyskolen BI.  

Han har magistergraden (mag.art.) i statsvitenskap fra Universitetet i Oslo (1967) og doktorgrad i statsvitenskap fra Université Panthéon-Sorbonne i Paris i Frankrike. Han var professor ved BI fra 1977 til 2012 og deretter professor emeritus. Noreng har utgitt flere bøker om internasjonal oljepolitikk, særlig i tilknytning til Midtøsten. Boken *«Oil and Islam»* er oversatt til en rekke språk. 

Noreng har tidligere arbeidet i De norske Bokklubbene, Statoil, Finansdepartementet og ved Rockefeller-senteret i New York. Han var styremedlem i det tyske olje- og gasselskapet RWE-Dea 2002-2007.

## Referanser


## Eksterne lenker

* Øystein Noreng - Curriculum vitae
Joop Zoetemelk

**Gerardus Joseph (Joop) Zoetemelk** (født 1946) er en nederlandsk syklist.

Etter at han vant gull under OL 1968 i Mexico by ble Zoetemelk profesjonell.

Zoetemelk vant mange ritt i løpet av sin atten år lange karriere som profesjonell sykkelrytter (1969&ndash;1987), blant annet Tour de France i 1980 og Vuelta a España i 1979. Zoetemelk kom på andreplass i Tour de France hele seks ganger. I tillegg satte han rekord ved å fullføre rittet seksten ganger, men rekorden har senere blitt slått. Han ble den eldste verdensmesteren i sykling i 1985, da han i en alder av 38 år og 9 måneder vant landeveisrittet.

## Referanser


## Eksterne lenker
* 
*
Peder Carstensen Dreyer

**Peder Carstensen Dreyer** (1628&ndash;1703) var lagmann og kanselliråd i Trondheim fra 1671 til 1703. Han var også viselagmann fra 1668 til 1671.

Han gikk på Københavns katedralskole fra 1648 – visstnok sammen med blant andre Peder Schumacher Griffenfeldt.

Dreyer jobbet fra 1663 i London som legionssekretær hos den danske gesand Simon Petkum, og var bl.a. med på fengslingen av Leonora Christine, grevinne Ulfeldt, og førte henne senere til Danmark. Fra 1664 jobbet han i den danske kancelli fram til han flyttet til Trondheim i 1668 og hadde der mange viktige diplomatiske oppdrag. Han deltok også i en kommisjon som skulle revidere *Den Norske Lov* i 1685–86.

Dreyer fikk i 1668 jobb i Trondheim etter anbefaling av blant andre Peder Schumacher Griffenfeldt.

Han ble gift med *Anna Catharina Stricht von Hoffermessel* i Haag i 1667, og bodde sammen med henne i Trondheim fram til 1703, da han «paa grund av kancelliraadindens (konens) vanskelige gemyt» stakk til Danmark, og lot sin kone sitte igjen på gården Rønningen i Strinda ved Trondheim. Anna var født på fortet Reclife utenfor Brasil, der hennes far var kommandant, og man kan jo tenke seg at det kunne være litt fremmed for henne å sitte igjen som «gardskjerring» ved Trondheim med en slik bakgrunn. Hun overlevde sin mann med nesten 30 år og døde 4. mars 1731 i Trondheim.

Dreyer hadde en stor etterslekt av både ekte og uekte barn – mest kjent av disse var Abraham Petersen Dreyer som etterfulgte sin far som lagmann i Trondheim fra 1703. Dreyer var bror av sorenskriver i Stjørdal, Verdal og Selbu Henrik Carstensen Dreyer og visesorenskriver i samme område Sten Carstensen Dreyer

Dreyer nøt stor respekt som lagmann i Trondheim og har i den senere tid fått en gate oppkalt etter seg like ved området der gården Rønningen lå – *[[Lagmann Dreyers gate]]*.

## Referanser
Marco Pantani

**Marco Pantani** (født 13. januar 1970 i Cesena, død 14. februar 2004 i Rimini) var en italiensk syklist.
 
Takket være sin lette kroppsbygning (172&nbsp;cm&nbsp;/&nbsp;57&nbsp;kg) var Pantani en spesialist på fjelletapper, og han vant blant annet Giro d'Italia og Tour de France i løpet av en sesong, 1998. Han ble profesjonell i 1992 og vant 36 seire i løpet av karrieren, som ble preget av skader han pådro seg i flere alvorlige velt. 

I 1999 ble han diskvalifisert mens han ledet Giro d'Italia etter å ha hatt for høye blodverdier i helsekontrollen før start. Dette er ikke en positiv dopingtest, men kan indikere bloddoping. Etter dette var han innblandet i flere rettsprosesesser angående besittelse og bruk av dopingpreparater. 

Etter Giro d´Italia sommeren 2003, hvor han gjorde et bemerkelsesverdig comeback etter å ha vært helt ute av form et par år, ble han lagt inn på et behandlingshjem for narkotikamisbrukere, og i februar døde han etter å ha tatt en overdose kokain på et hotellrom i den italienske badebyen Rimini.

I 2008 satte statsadvokaten i Froli i gang undersøkelser for å kartlegge omstendighetene rundt dødsfallet, for å finne ut om det virkelig var en overdose, eller om han ble myrdet.
## Referanser

## Eksterne lenker
* 
* 
* 
*
MS «Peter Wessel» (1981)

**MS «GNV Azzurra»**, tidligere **MS «Peter Wessel»,** **MS «Wasa Star»** og **MS «Gotland»**, er et skip bygget i 1981.

## Historikk

### De første årene
Skipet ble sjøsatt 5. desember 1980 under navnet MS «Gotland», og het også en tid MS «Wasa Star».

### Norsk eie fra 1984
Skipet ble kjøpt av rederiet A/S Larvik Line og trafikkerte fra mars 1984 strekningen Larvik–Frederikshavn. Skipet hadde da navn etter den kjente sjøhelten Peter Wessel (Tordenskiold) og var den fjerde fergen med navnet MS «Peter Wessel» som gikk mellom Larvik og Danmark. En kort periode gikk skipet også innom Moss på turen fra Larvik til Frederikshavn. I 1996 ble Larvik Line fusjonert med Color Line. Selskapet skiftet deretter navn til Color Group mens fergevirkomheten ble hetende Color Line.

MS «Peter Wessel» ble liggende ved kai i Larvik til klokka fire tirsdag 8. april 2008. Det italienske rederiet MSC tok over skipet 15. april. 18. april seilte båten til Palermo i Italia, der det først skulle på verksted, for deretter å bli satt inn som passasjerferje mellom Roma og Sardinia. Skipets nye navn ble «SNAV Toscana».

Den 20. juni 2008 erstattet skipet MS «Superspeed 2» Peter Wessel på linja mellom Larvik og Hirtshals. «Christian IV» seilte på strekningen fra 10. april fram til «Superspeed 2» ble satt i drift.

#### Fasiliteter som Danmarksferge
Underholdning:

*Kino
* Neptun Pianobar
* Silent Lounge
* Dynekilen Bar

Restauranter:

* Kommandøren Buffet Restaurant
* Admiralen à la carte
* Boulevarden Café 
* Skagerak kafeteria

Shopping:

* Taxfree Supermarked
* Color Shop
* Parfume Shop

### Salg til utlandet i 2007
Høsten 2007 ble skipet solgt til MSC for å seile for det Italienske rederiet SNAV. Fra april 2008 gikk skipet i trafikk i Middelhavet med navnet «SNAV Toscana».

I 2017 ble skipet omdøpt til «GNV Azzurra». Per juni 2019 går skipet i rute mellom Bari i Italia og Durrës i Albania.

## Tekniske fakta
Tabellen viser en oversikt over gjeldende tekniske fakta, og kjente fakta slik det var før ombygginger (i *kursiv tekst*).

## Ombygging
* 1988: Skipet ble forlenget med 22,5 meter ved verftet Blohm & Voss i Hamburg, Tyskland.
* 1999: Deler av bildekket ble bygget om til mannskapslugarer.
* 2003: Ombygget ved Remontowa i Polen med blant annet nye stabilisatortanker på siden av skroget.

## Referanser


## Kilder
* Fakta om fartyg, MS «Gotland» 1981 
*SNAV

## Eksterne lenker
* 
* 
* Color Line
Francisco Mancebo

**Francisco Mancebo Pérez** (født 9. mars 1976 i Madrid) er en spansk syklist.

Francisco Mancebo ble profesjonell i 1998 for laget Banesto. Han har ble værende i dette laget til og med 2005 (da det het *Illes Balears – Caisse d'Epargne*).

I 2006 gikk han til AG2R Prévoyance, men var linket til Operación Puerto og fikk ikke starte i Tour de France. Han bestemte seg umiddelbart for å legge opp, men ombestemte seg, endte kontrakten med AG2R Prévoyance og gikk til Relax-Gam.

## Seire
* Vuelta a Burgos: 2002
* Vuelta a Castilla y León: 2000, 2003
* Classique des Alpes: 2003
* Spansk mester i landeveisritt: 2004
* Vuelta Chihuahua Internacional: 2007, 2008
* Vuelta Ciclista Asturias 2009

## Resultater fra [[Tour de France]]
* Tour de France 2000 : 9.-plass sammenlagt
* Tour de France 2001 : 13.-plass sammenlagt
* Tour de France 2002 : 7.-plass sammenlagt
* Tour de France 2003 : 10.-plass sammenlagt
* Tour de France 2004 : 6.-plass sammenlagt
* Tour de France 2005 : 4.-plass sammenlagt
* Tour de France 2006 : Utestengt grunnet dopingmistanker

## Resultater fra [[Giro d'Italia]]
* Giro d'Italia 2000 : 30.-plass sammenlagt

## Resultater fra [[Vuelta a España]]
* Vuelta a España 2002 : Ikke fullført
* Vuelta a España 2003 : 5.-plass sammenlagt
* Vuelta a España 2004 : 3.-plass sammenlagt
* Vuelta a España 2005 : 3.-plass sammenlagt

## Referanser


## Eksterne lenker
*